กรณีศึกษา เว็บไซต์ Dek-D
เด็กดีดอทคอม เป็นเว็บไซต์สำหรับวัยรุ่นโดยเฉพาะ ซึ่งเป็นเว็บไซต์ที่ไม่ได้เด็กสมชื่อ เพราะอยู่มานานเกือบ 20 ปีแล้ว Dek-D เป็น 1 ใน 5 ของเว็บไซต์ไทยที่ได้รับความนิยมมากที่สุด 20 อันดับแรก มีรายได้ในหลักหลายสิบล้านบาท แต่รู้หรือไม่ว่า Dek-D ในตอนนั้น เกิดขึ้นมาจากเด็กมัธยม 4 คน..  Dek-D มีที่มาที่ไปอย่างไร? ลงทุนแมนจะเล่าให้ฟัง
10 ม.ค. 2561

กรณีศึกษา เว็บไซต์ Dek-D / โดย ลงทุนแมน
เด็กดีดอทคอม เป็นเว็บไซต์สำหรับวัยรุ่นโดยเฉพาะ
ซึ่งเป็นเว็บไซต์ที่ไม่ได้เด็กสมชื่อ
เพราะอยู่มานานเกือบ 20 ปีแล้ว
Dek-D เป็น 1 ใน 5 ของเว็บไซต์ไทยที่ได้รับความนิยมมากที่สุด 20 อันดับแรก
มีรายได้ในหลักหลายสิบล้านบาท
แต่รู้หรือไม่ว่า Dek-D ในตอนนั้น เกิดขึ้นมาจากเด็กมัธยม 4 คน..
Dek-D มีที่มาที่ไปอย่างไร? ลงทุนแมนจะเล่าให้ฟัง
Dek-D เกิดมาจากไอเดียของเด็กนักเรียนมัธยมปลาย 4 คนได้แก่ คุณปกรณ์ สันติสุนทรกุล, คุณวโรรส โรจนะ, คุณสรวงศ์ ดาราราช และคุณสุปิติ บูรณวัฒนาโชค
และจากที่ทั้ง 4 คน ชอบเล่นอินเตอร์เน็ต ดูเว็บไซต์ต่างๆ และนั่งเล่น ICQ เพื่อพูดคุยกับคนอื่นอยู่เป็นประจำ มีความรู้สึกว่า เว็บไซต์หรือสังคมออนไลน์ส่วนใหญ่ที่มี ดูจะเหมาะสำหรับไว้ให้ผู้ใหญ่พูดคุยกันมากกว่า
เลยเกิดคำถามขึ้นมาว่า ทำไมถึงจะมีพื้นที่สำหรับวัยรุ่นด้วยกัน ให้เข้ามาพูดคุย ทำความรู้จัก และแลกเปลี่ยนเรื่องราวกันระหว่างโรงเรียนไม่ได้บ้าง
Dek-D จึงได้กำเนิดขึ้นมาในปี 2542 หรือเมื่อ 18 ปีที่แล้ว ก่อนจะจดทะเบียนเป็นบริษัทในอีก 7 ปีต่อมา
มาถึงปัจจุบัน Dek-D ได้กลายร่างเป็นศูนย์รวมข้อมูลและเรื่องราวที่เกี่ยวข้องกับการเรียน โรงเรียน การสอบ แฟชั่น บันเทิง ดารา คนหน้าตาดี ไปจนถึงนิยายออนไลน์ เรียกได้ว่ามีทุกเรื่องที่วัยรุ่นอยากรู้
เรื่องเป็นอย่างนี้ เท่ากับว่าเว็บไซต์ดังๆ ของไทยนั้น เกิดขึ้นมาในยุคเดียวกันหมดเลย
คือในยุคดอทคอมเฟื่องฟู ปี ค.ศ. 1997-2000 หรือ ประมาณปี พ.ศ. 2540-2543
Pantip เกิดปี 2540 (อันดับ 5 ของประเทศไทย อันดับ 617 ของโลก)
Sanook เกิดปี 2541 (อันดับ 11 ของประเทศไทย อันดับ 1569 ของโลก)
Dek-D เกิดปี 2542 (อันดับ 17 ของประเทศไทย อันดับ 2652 ของโลก)
Kapook เกิดปี 2543 (อันดับ 14 ของประเทศไทย อันดับ 1852 ของโลก)
รายได้ของเด็กดี ปี 2558 เมื่อเทียบกับเจ้าของเว็บไซต์ไทยด้วยกัน
(เด็กดีมีงบการเงินที่เปิดเผยล่าสุดปี 2558)
บริษัท เด็กดี อินเตอร์แอคทีฟ จำกัด เจ้าของ Dek-D
รายได้ 79 ล้านบาท กำไร 6.7 ล้านบาท
บริษัท อินเตอร์เน็ตมาร์เก็ตติ้ง จำกัด เจ้าของ Pantip
รายได้ 117 ล้านบาท กำไร 55 ล้านบาท
บริษัท เทนเซ็นต์ (ประเทศไทย) จำกัด เจ้าของ Sanook
รายได้ 281 ล้านบาท ขาดทุน 192 ล้านบาท
บริษัท บัณฑิต เซ็นเตอร์ จำกัด เจ้าของ Kapook
รายได้ 125 ล้านบาท ขาดทุน 10 ล้านบาท
จากข้อมูลรายได้ปี 2558 ก็น่าสนใจที่บริษัทเจ้าของเว็บไซต์ที่ไม่ขาดทุนมีแค่ Dek-D และ Pantip
ความคล้ายกันของทั้ง 2 เจ้านี้ คงจะอยู่ที่บริการหลักที่มีลักษณะเป็นเว็บบอร์ดสาธารณะให้ตั้งกระทู้เพื่อพูดคุยถามตอบกันเองระหว่างผู้ใช้ทั่วไป
Pantip ได้รับความนิยม เพราะเป็นพื้นที่ให้คนทั่วไปเข้ามาแสดงความคิดเห็น ถามตอบคำถามต่างๆ และติดตามข่าวสารในทุกๆ เรื่องได้
Dek-D ก็แทบจะไม่ต่างอะไรกับ Pantip เพียงแต่เป็นพื้นที่ของ “วัยรุ่น” โดยเฉพาะ
แต่อย่าลืมว่า วัยรุ่น ก็เป็นอีกช่วงเวลานึงของชีวิตคนเราที่มีปัญหา คำถาม และสิ่งที่เราอยากรู้มากมาย ไม่แพ้ตอนที่โตเป็นผู้ใหญ่ และในบางเรื่อง คนที่จะตอบคำถามและเล่าเรื่องราวเหล่านี้ได้ดีที่สุดก็คือ วัยรุ่นด้วยกันนั่นเอง
จากจุดเริ่มต้นที่เป็นเว็บไซต์เล็กๆ สร้างขึ้นเพื่อตอบโจทย์นักเรียนมัธยม เคยมีเว็บมาสเตอร์แค่ 4 คนดูแล และตั้งชื่อแบบตรงไปตรงมา ให้รู้กันไปเลยว่าเป็นเว็บไซต์สำหรับใคร ได้ขยายตัวใหญ่ขึ้นมาเรื่อยๆ จนต้องย้ายสำนักงานก็หลายครั้ง
มาจนถึงทุกวันนี้มีพนักงานกว่า 100 คน ทำงานอยู่ในแผนกต่างๆ ไม่ว่าจะเป็น R&D, Web Operation, Dogilike, Studio และ Backstage เพื่อผลิตและดูแล content ต่างๆ บนเว็บไซต์ และมีรายได้หลายสิบล้านบาท
ถือเป็นอีกหนึ่งตัวอย่างของธุรกิจที่มีจุดเริ่มต้นที่ง่ายและไม่ซับซ้อน คือ เกิดมาจากความรู้สึกในฐานะของผู้บริโภคเองว่า ตัวเองในช่วงเวลานั้นอยากจะให้มีอะไรหรือคิดว่ายังขาดอะไรที่น่าจะเป็นประโยชน์อยู่
เพราะสิ่งที่จะเป็นประโยชน์ให้กับเราได้ ก็คงจะไม่ได้มีแค่เราคนเดียวที่จะได้รับมัน
และวันนึงในอนาคต อาจกลายมาเป็นธุรกิจที่สร้างเงินให้กับเราได้ โดยไม่รู้ตัว
เชื่อว่าถ้าย้อนกลับไปเมื่อ 18 ปีก่อน ตอนที่ Dek-D ถูกสร้างขึ้นมา เจ้าของเองก็คงไม่ได้คิดว่าวันนึงจะกลายมาเป็นธุรกิจที่ทำเงินได้เป็นล้านด้วยซ้ำไป
คงเป็นเรื่องธรรมดาที่เวลาคนเราอยากจะเริ่มทำอะไรสักอย่าง จะอดคิดไม่ได้ว่า สิ่งนั้นจะทำเงินให้เราได้มากแค่ไหน
แต่ในบางครั้งเงินก็อาจทำให้ตัวเราเองลืมไปว่า
ในวันแรก เราอยากจะทำมันขึ้นมาเพื่ออะไร..
----------------------
<ad> ถ้าอยากเก็บเรื่องราวดีๆตั้งแต่วันแรก สนใจเป็นเจ้าของห้องเก็บของส่วนตัว ใจกลางเมืองทำเลสุด Hot สีลม และ สุขุมวิท 24 ใกล้ BTS ช่องนนทรี และ พร้อมพงศ์ ติดต่อเรา i-Store self-storage สะอาด สะดวก ปลอดภัย เข้าออกได้ตลอด 24 ชม. เริ่มต้น 1,500 บาทต่อเดือน ติดต่อ 0625953393 
FB : 
----------------------
Reference
-
-
-กรมพัฒนาธุรกิจการค้า